Pielikums Daugavpils domes \_\_\_\_\_\_\_

Daugavpils valstspilsētas pašvaldības domes 2024.gada \_\_.lēmuma \_\_ pamatojums

1. Par Domes priekšsēdētāja Andreja Elksniņa virzīšanu darbam Latgales plānošanas reģiona Latgales speciālās ekonomiskās zonas pārvaldes Uzraudzības komisijā.

Saskaņā ar Latgales plānošanas reģiona pašvaldību priekšsēdētāju kopsapulces nolikuma (apstiprināts ar Latgales plānošanas reģiona 2021.gada 9.augusta pašvaldību priekšsēdētāju kopsapulces sēdes Nr.17 lēmumu Nr.2) 3.punktu Latgales plānošanas reģiona attīstības padomes locekļus apstiprināšanai pašvaldību priekšsēdētāju kopsapulcē izvirza valstpilsētas dome.

Saskaņā ar Latgales speciālās ekonomiskās zonas likuma 6.panta pirmo punktuLatgales plānošanas reģiona attīstības padome izveido Latgales speciālās ekonomiskās zonas pārvaldi, kas ir Latgales plānošanas reģiona iestāde vai struktūrvienība.

Saskaņā ar Latgales specialās ekonomiskās zonas pārvaldes nolikuma (apstiprināts ar Latgales plānošanas reģiona attīstības padomes 2016.gada 16.decembra lēmumu Nr.3.2., turpmāk – Latgales SEZ pārvaldes nolikums) 1.punktu Latgales speciālās ekonomiskās zonas pārvalde ir Latgales plānošanas reģiona Administrācijas struktūrvienība; 3.punktu – pārvaldes sastāvā ir Latgales speciālās ekonomiskās zonas Uzraudzības komisija, 4.punktu – Uzraudzības komisija ir Latgales plānošanas reģiona attīstības padomes izveidota komisija, kas pilda šajā nolikumā paredzētās funkcijas; 5.punktu – Uzraudzības komisija sastāv no deviņiem locekļiem – Latgales plānošanas reģiona (turpmāk LPR) attīstības padomes priekšsēdētāja un astoņiem LPR attīstības padomes ieceltiem pārstāvjiem - pašvaldību deputātiem, kas pārstāv LPR pašvaldības, kuru teritorijām var tikt piešķirts Latgales speciālās ekonomiskās zonas statuss un kurus izvirza Latgales plānošanas reģiona attīstības padomes locekļi.

Secināms, ka, ņemot vērā to, ka Domes priekšsēdētājs A.Elksniņš ir deleģēts pārstāvībai Latgales plānošanas reģiona attīstības padomē, ir lietderīgi un pamatoti virzīt Domes priekšsēdētāju darbam arī Latgales speciālās ekonomiskās zonas Uzraudzības komisijā.

2. Par amatu savienošanu Andrejam Elksniņam.

2.1. Daugavpils valstspilsētas pašvaldības dome (turpmāk – Dome), izskatot Andreja Elksniņa 2024.gada 23.augusta iesniegumu ar lūgumu atļaut savienot Daugavpils valstspilsētas pašvaldības domes priekšsēdētāja amatu ar Latgales plānošanas reģiona attīstības padomes locekļa amatu un locekļa amatu Latgales plānošanas reģiona Latgales speciālās ekonomiskās zonas pārvaldes Uzraudzības komisijā, konstatēja:

* saskaņā ar likuma “Par interešu konflikta novēršanu valsts amatpersonu darbībā” 7.panta ceturtās daļas 2.punkta b) apakšpunktu pašvaldības domes priekšsēdētājs var savienot valsts amatpersonas amatu ar citu amatu publiskas personas institūcijā, ja šī savienošana nerada interešu konfliktu un ir saņemta attiecīgās publiskas personas iestādes vadītāja vai koleģiālās institūcijas rakstveida atļauja, kura attiecīgo personu iecēlusi, ievēlējusi vai apstiprinājusi amatā;
* ar Domes 2024.gada 13.jūnija lēmumu Nr.347 Domes priekšsēdētājs Andrejs Elksniņš deleģēts pārstāvībai Latgales plānošanas reģiona attīstības padomē;
* saskaņā ar Reģionālās attīstības likuma 5.panta pirmo daļu plānošanas reģions ir atvasināta publiska persona, tās lēmējorgāns ir Plānošanas reģiona attīstības padome; 17.panta pirmo daļu - plānošanas reģiona attīstības padomi no attiecīgo pašvaldību deputātiem ievēlē plānošanas reģionā ietilpstošo pašvaldību priekšsēdētāju kopsapulce;
* saskaņā ar Latgales plānošanas reģiona nolikuma (apstiprināts ar Latgales plānošanas reģiona 2021.gada 9.augusta pašvaldību priekšsēdētāju kopsapulces sēdes Nr.2 lēmumu Nr.2) 14.punktu Latgales plānošanas reģiona attīstības padomes kompetence ir: apstiprināt, papildināt un grozīt Plānošanas reģiona un Sadarbības komisijas nolikumus, apstiprināt Plānošanas reģiona budžetu, budžeta grozījumus, kā arī gada un publisko pārskatu, apstiprināt Plānošanas reģiona attīstības programmas, vides pārskatu un stratēģiskās plānošanas dokumentus, noteikt Plānošanas reģiona ilgtermiņa attīstības galvenos pamatprincipus, mērķus un prioritātes, apstiprināt Plānošanas reģiona ikgadējo darba plānu, apstiprināt Plānošanas reģiona pārvaldes struktūru un darba samaksas nolikumu apstiprināt Sadarbības komisijas locekļus, kas pārstāvēs plānošanas reģionu; atcelt Padomes priekšsēdētāja rīkojumus; noteikt Plānošanas reģiona simboliku; izveidot, reorganizēt un likvidēt Plānošanas reģiona iestādes un kapitālsabiedrības, apstiprināt Plānošanas reģiona iestāžu nolikumus, kā arī pieņemt lēmumus par Plānošanas reģiona dalību biedrībās un nodibinājumos; ievēlēt un atlaist Padomes priekšsēdētāju, priekšsēdētāja vietniekus; noteikt Padomes priekšsēdētāja, priekšsēdētāja vietnieku atlīdzību par pienākumu pildīšanu; noteikt atlīdzību par Padomes locekļa pienākumu pildīšanu, lemt par nekustamā īpašuma iegūšanu vai atsavināšanu; izveidot komitejas komisijas un darba grupas no Padomes locekļiem, pašvaldību pārstāvjiem, iedzīvotājiem, kā arī tiešās valsts pārvaldes iestāžu pārstāvjiem, izvirzīt Attīstības padomes pārstāvjus Plānošanas reģionu, pašvaldību vai valsts pārvaldes iestāžu izveidotajās komitejās, komisijās, padomēs, darba grupās, pieņemt lēmumus citos likumā paredzētajos gadījumos;
* saskaņā ar Latgales SEZ pārvaldes nolikuma10.punktu uzraudzības komisija pilda sekojošās funkcijas: pieņem lēmumus par līgumu slēgšanu, grozīšanu un izbeigšanu ar Latgales specialās ekonomiskās zonas kapitālsabiedrībām par ieguldījumu vai paredzamo algu izmaksu veikšanu Latgales speciālās ekonomiskās zonas teritorijā; pieņem lēmumus par atļauju izsniegšanu Latgales speciālās ekonomiskās zonas kapitālsabiedrībām par tiesībām piemērot likumā „Par nodokļu piemērošanu brīvostās un speciālajās ekonomiskajās zonās” paredzētos nodokļa atvieglojumus; pieņem un izskata pieteikumus no personām, kuras vēlas veikt komercdarbību Latgales speciālās ekonomiskās zonas teritorijā; pieņem lēmumus par līgumu slēgšanu par Latgales speciālās ekonomiskās zonas teritorijā esoša nekustamā īpašuma iznomāšanu; pieņem lēmumus par pieņem lēmumus par līgumu slēgšanu par Latgales speciālās ekonomiskās zonā iekļaujamo katras pašvaldības teritoriju un tās robežām, atbilstoši Latgales speciālās ekonomiskās zonas likuma 4.panta pirmajā daļā noteiktajam; uzrauga un kontrolē Izpildaparāta darbību; pieņem un izskata Latgales speciālās ekonomiskās zonas pārvaldnieka sagatavoto pārskatu par Latgales speciālās ekonomiskās zonas kapitālsabiedrībām; izskata un pieņem lēmumu par Latgales speciālās ekonomiskās zonas attīstības plāna virzīšanu LPR attīstības padomei apstiprināšanai; apstiprina Latgales speciālās ekonomiskās zonas simboliku; nosaka maksu par Pārvaldes sniegtajiem publiskiem pakalpojumiem.
* saskaņā ar Pašvaldību likuma 17.panta trešo daļu pašvaldības domes priekšsēdētājs: vada domes darbu un pārstāv pašvaldības intereses, tostarp pārstāv domi tās sēžu starplaikos; vada domes sēdes un paraksta domes lēmumus; bez īpaša pilnvarojuma pārstāv pašvaldību tiesā un attiecībās ar valsts pārvaldes un citām valsts institūcijām; uzrauga tiesas spriedumu izpildi lietās, kurās viena no pusēm ir pašvaldība; izdod pilnvaras, paraksta līgumus un citus juridiskos dokumentus atbilstoši pašvaldības nolikumam; ierosina jautājumu izskatīšanu domē un komitejās, tostarp iesniedz izskatīšanai no valsts institūcijām saņemtos iesniegumus un pieprasījumus; ja nepieciešams, ieceļ no pašvaldības administrācijas darbinieku vidus iestādes vadītāja vai izpilddirektora pienākumu izpildītāju viņa prombūtnes laikā vai līdz brīdim, kad dome lēmusi par jauna iestādes vadītāja vai izpilddirektora iecelšanu amatā; dod rīkojumus izpilddirektoram, pašvaldības iestāžu un citu institūciju vadītājiem, ciktāl tas nepieciešams domes priekšsēdētāja pilnvaru īstenošanai; veic citus pienākumus, kas paredzēti normatīvajos aktos un domes lēmumos.

2.2. Izvērtējot pašvaldības domes priekšsēdētāja pienākumus kopsakarā ar Latgales plānošanas reģiona attīstības padomes locekļa un locekļa Latgales plānošanas reģiona Latgales speciālās ekonomiskās zonas pārvaldes Uzraudzības komisijā amata pienākumiem, dome secina, ka pašvaldības domes priekšsēdētāja amata savienošana ar minēto Latgales plānošanas reģiona attīstības padomes locekļa amatu un Latgales speciālās ekonomiskās zonas pārvaldes Uzraudzības komisijas locekļa amatu interešu konfliktu nerada, netiks ierosināti un pieņemti lēmumi vai veiktas citas darbības, kas varētu skart A.Elksniņa kā valsts amatpersonas personiskās un mantiskās intereses, kā arī nav pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai.

2.3. Ņemot vērā minēto, Dome nolemj atļaut A. Elksniņam savienot Domes priekšsēdētāja amatu ar Latgales plānošanas reģiona attīstības padomes locekļa amatu un locekļa amatu Latgales plānošanas reģiona Latgales speciālās ekonomiskās zonas pārvaldes Uzraudzības komisijā.

3. Par Domes 2021.gada 23.septembra lēmuma Nr.608 “Par atļauju Jānim Lāčplēsim savienot amatus” atzīšanu par spēku zaudējušu.

Ar 2021.gada 23.septembra lēmumu Nr.608 “Par atļauju Jānim Lāčplēsim savienot amatus” Daugavpils domes deputātam Jānim Lāčplēsim atļauts savienot amatu Daugavpils pilsētas domē (reģ. Nr. 90000077325, juridiskā adrese: Kr. Valdemāra iela1, Daugavpils, LV-5401) ar Latgales plānošanas reģiona attīstības padomes locekļa amatu un Latgales SEZ uzraudzības komisijas priekšsēdētāja amatu Latgales plānošanas reģionā (reģ. Nr. 90002181025, Atbrīvošanas aleja 95, Rēzekne, LV-4601).

Ņemot vērā to, ka pārstāvībai Latgales plānošanas reģiona attīstības padomē ir deleģēts Domes priekšsēdētājs Andrejs Elksniņš, to, ka Dome virza Andreju Elksniņu darbam Latgales speciālās ekonomiskās zonas Uzraudzības komisijā, un to, ka saskaņā ar Latgales specialās ekonomiskās zonas pārvaldes nolikuma 5.punktu Latgales specialās ekonomiskās zonas Uzraudzības komisijā katru pašvaldību pārstāv tikai viens deputāts, ar Domes 2021.gada 23.septembra lēmumu Nr.608 Domes deputātam Jānim Lāčplēsim izdotā atļauja ir atzīstama par spēku zaudējušu.

Domes priekšsēdētājs A.Elksniņš